KOMISSION LAUSUNTO liiallisen alijäämän olemassaolosta Unkarissa - Euroopan yhteisön perustamissopimuksen 104 artiklan 5 kohdan soveltaminen

PERUSTELUT

Komissio julkaisi 7. huhtikuuta 2004 kevään 2004 talousennusteensa [1]. Ennusteessa otettiin huomioon Unkarin maaliskuussa 2004 toimittamat tiedot, ja sen mukaan julkisen talouden alijäämä supistui Unkarissa 9,3 prosentista suhteessa BKT:hen vuonna 2002 5,9 prosenttiin suhteessa BKT:hen vuonna 2003, mikä ylittää perustamissopimuksessa asetetun 3 prosentin viitearvon. Alijäämän supistuminen johtuu suurimmaksi osaksi niiden yksittäisten tekijöiden katoamisesta, jotka kasvattivat vuoden 2002 alijäämää noin 3 prosenttia suhteessa BKT:hen.

[1] Komission kevään 2004 ennuste on saatavilla Internetissä osoitteessa http://europa.eu.int/comm/economy_finance/ publications/european_economy/2004/ee204en.pdf.

Komissio aloitti näiden tietojen perusteella liiallisia alijäämiä koskevan menettelyn Unkarin osalta 12. toukokuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen [2]. Komissio vastaanotti 14. toukokuuta 2004 Unkarin lähentymisohjelman, jossa alijäämäksi vahvistettiin 5,9 prosenttia suhteessa BKT:hen vuonna 2003.

[2] Kertomuksen koko teksti on saatavilla Internetissä osoitteessa http://europa.eu.int/comm/economy_finance/ about/activities/sgp/procedures_en.htm.

Liiallisia alijäämiä koskevan menettelyn täytäntöönpanoon sovelletaan perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta N:o (EY) 1467/97 [3], joka on osa vakaus- ja kasvusopimusta. Kaikille EU:hun 1. toukokuuta 2004 liittyneille maille myönnettiin poikkeus, ja niiden on vältettävä liiallisia alijäämiä, mutta niille ei voida asettaa 104 artiklan 9 ja 11 kohdassa määrättyjä seuraamuksia.

[3] EYVL L 209, 2.8.1997.

Komission antamassa perustamissopimuksen 104 artiklan 3 kohdan mukaisessa kertomuksessa todetaan, että Unkarin julkisen talouden alijäämä, joka ylitti perustamissopimuksessa asetetun 3 prosentin viitearvon suhteessa BKT:hen vuonna 2003, ei johtunut epätavallisesta tapahtumasta, johon Unkarin viranomaiset eivät olisi voineet vaikuttaa, eikä vakaus- ja kasvusopimuksessa tarkoitetulla tavalla talouden vakavasta taantumasta, koska kokonaistuotannon kasvu oli 2,9 prosenttia vuonna 2003. Vuoden 2004 kehityksen osalta kertomuksessa todettiin, että julkisen talouden alijäämä supistuu todennäköisesti mutta jää yli 3 prosentin suhteessa BKT:hen. Erityisesti komission kevään 2004 talousennusteessa arvioidaan julkisen talouden alijäämän olevan 4,9 prosenttia suhteessa BKT:hen vuonna 2004, mikä ylittää Unkarin viranomaisten lähentymisohjelmassa esittämän ennusteen 4,6 prosentista suhteessa BKT:hen. Komission kevään 2004 talousennusteeseen perustuvassa kertomuksessa todettiin myös, että julkinen velka, joka oli 59 prosenttia suhteessa BKT:hen vuonna 2003, jäisi hieman alle perustamissopimuksessa asetetun 60 prosentin viitearvon ja olisi vuonna 2004 suunnilleen 59 prosenttia, kuten myös Unkarin viranomaiset arvioivat lähentymisohjelmassa.

Perustamissopimuksen 104 artiklan 4 kohdassa määrätään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 24. toukokuuta 2004 lausuntonsa, jossa yhdyttiin komission kertomuksessaan esittämään arvioon. Erityisesti komitea katsoi, että Unkarin julkisen talouden tilanne osoitti liiallista alijäämää arvioituna ensimmäisellä 104 artiklan 2 kohdassa tällaisten alijäämien toteamiseksi määritetyllä perusteella. Muiden merkityksellisten seikkojen, erityisesti keskipitkän aikavälin taloudellisen tilanteen ja julkisten investointien, huomioon ottaminen ei muuttanut arviointiperusteisiin pohjautuvaa arviota. Komitea piti myös todennäköisenä, että julkisen talouden alijäämä ylittää edelleen perustamissopimuksessa asetetun viitearvon vuonna 2004 ja että julkinen velka jää kyseisenä vuonna alle perustamissopimuksessa asetetun viitearvon, joka on 60 prosenttia suhteessa BKT:hen.

Kertomuksessaan huomioon ottamiensa merkityksellisten tekijöiden ja komitean lausunnon perusteella komissio katsoo, että Unkarilla on liiallinen alijäämä. Tämä komission 24. kesäkuuta 2004 antama lausunto toimitetaan täten neuvostolle perustamissopimuksen 104 artiklan 5 kohdan mukaisesti. Komissio suosittaa, että neuvosto tekee perustamissopimuksen 104 artiklan 6 kohdan mukaisesti komission lausunnon mukaisen päätöksen. Lisäksi komissio antaa perustamissopimuksen 104 artiklan 7 kohdan mukaisesti neuvostolle suosituksen Unkarille osoitettavasta neuvoston suosituksesta julkisen talouden liiallisen alijäämän tilanteen lopettamiseksi.

KOMISSION LAUSUNTO liiallisen alijäämän olemassaolosta Unkarissa - Euroopan yhteisön perustamissopimuksen 104 artiklan 5 kohdan soveltaminen

YLEISET NÄKÖKOHDAT

Perustamissopimuksen 104 artiklan mukaisesti jäsenvaltioiden on vältettävä liiallista julkistalouden alijäämää. Tämä koskee myös kaikkia poikkeuksen saaneita jäsenvaltioita eli kaikkia EU:hun 1. toukokuuta 2004 liittyneitä maita. Liiallisen alijäämän olemassaoloa koskevat päätökset tehdään perustamissopimuksen 104 artiklan ja neuvoston asetuksen (EY) N:o 1467/97 [4] - joka on osa vakaus- ja kasvusopimusta - mukaisessa liiallisia alijäämiä koskevassa menettelyssä.

[4] EYVL L 209, 2.8.1997.

Perustamissopimuksen 104 artiklan 2 kohdan määräysten mukaisesti komissio valvoo jäsenvaltioiden talousarviotilanteen ja julkisen velan määrän kehitystä vakavien virheiden tunnistamiseksi. Komission on tarkasteltava erityisesti talousarviota koskevan kurinalaisuuden noudattamista kahden arviointiperusteen pohjalta, jotka ovat ennakoitu tai toteutunut julkistalouden alijäämä suhteessa bruttokansantuotteeseen (BKT) ja julkisen velan suhde BKT:hen. Komissio laatii näitä muuttujia koskevat tilastotiedot jäsenvaltioiden toimittamien raporttien perusteella.

Komissio laatii perustamissopimuksen 104 artiklan 3 kohdan mukaisesti kertomuksen, jos jäsenvaltio ei täytä 104 artiklan 2 kohdan jommankumman tai kummankaan arviointiperusteen mukaisia vaatimuksia, tai jos komissio katsoo, että jäsenvaltiossa on liiallisen alijäämän vaara, vaikka arviointiperusteiden mukaiset vaatimukset täyttyvät. Komission kertomuksessa otetaan perustamissopimuksen 104 artiklan 3 kohdan mukaisesti huomioon myös se, ylittääkö julkisen talouden alijäämä julkiset investointimenot, sekä muut merkitykselliset tekijät, kuten jäsenvaltion keskipitkän aikavälin taloudellinen tilanne ja julkisen talouden rahoitusasema. Komission kevään 2004 talousennusteessa otettiin huomioon Unkarin maaliskuussa 2004 toimittamat tiedot, ja komissio esitti talousennusteen perusteella Unkaria koskevan kertomuksen 12 päivänä toukokuuta 2004.

Talous- ja rahoituskomitea antoi 24 päivänä toukokuuta 2004 perustamissopimuksen 104 artiklan 4 kohdan mukaisesti lausunnon komission kertomuksesta.

Katsoessaan, että jäsenvaltiossa on tai siellä voi ilmetä liiallinen alijäämä, komissio antaa perustamissopimuksen 104 artiklan 5 kohdan määräysten mukaisesti asiasta neuvostolle lausunnon. Jotta voitaisiin päätellä, onko tai voiko jäsenvaltiossa ilmetä liiallinen alijäämä, komissio pitää tärkeänä seuraavien seikkojen ottamista huomioon: i) sen omassa kertomuksessa esitetyt päätelmät ii) ja talous- ja rahoituskomitean lausunto kertomuksesta. Komissio on tehnyt näiden seikkojen perusteella Unkaria koskevia huomioita.

UNKARIA KOSKEVIA HUOMIOITA

1. Unkarin julkisen talouden alijäämä oli 5,9 prosenttia suhteessa BKT:hen vuonna 2003 eli selkeästi yli perustamissopimuksen mukaisen 3 prosentin viitearvon. Alijäämä supistui verrattuna vuoden 2002 alijäämään, joka oli (9,3 prosenttia suhteessa BKT:hen), vaikka tämä suurimmaksi osaksi johtuikin vuoden 2002 alijäämää kasvattaneiden kertaluonteisten tekijöiden katoamisesta.

2. Kolmen prosentin viitearvon ylittyminen suhteessa BKT:hen vuonna 2003 ei johtunut poikkeuksellisesta tapahtumasta, johon Unkarin viranomaiset eivät voineet vaikuttaa, eikä vakaus- ja kasvusopimuksessa tarkoitetulla tavalla talouden vakavasta taantumasta. Vuonna 2003 kokonaistuotannon kasvu oli 2,9 prosenttia.

3. Vuoden 2003 julkisen talouden alijäämä suhteessa BKT:hen oli 1,4 prosenttiyksikköä suurempi kuin vuoden 2003 talousarviota esitettäessä lokakuussa 2002 ilmoitettu tavoite. Alijäämän kasvun vuonna 2003 verrattuna alustaviin talousarviosuunnitelmiin voidaan katsoa johtuneen julkisen menokaton ylityksestä. Menokaton ylitys johtuu pääasiassa i) sosiaaliturvamenojen arvioitua suuremmasta kasvusta, ii) erityisesti asumistukien ja reseptilääkkeistä maksettavien korvausten huomattavasta kasvusta ja iii) arvioitua suuremmista korkomenoista.

4. Julkisten investointien bruttomäärä suhteessa BKT:hen oli 3,1 prosenttia vuonna 2003 verrattuna julkisen talouden 5,9 prosentin alijäämään suhteessa BKT:hen.

5. Julkisen talouden alijäämä ylittää todennäköisesti edelleen perustamissopimuksessa asetetun viitearvon vuonna 2004. Komission kevään 2004 talousennusteessa arvioidaan julkisen talouden alijäämän olevan Unkarissa 4,9 prosenttia suhteessa BKT:hen vuonna 2004, mikä ylittää Unkarin viranomaisten lähentymisohjelmassa toukokuussa 2004 esittämän ennusteen 4,6 prosentista suhteessa BKT:hen.

6. Komission kevään 2004 talousennusteeseen perustuvassa kertomuksessa todettiin myös, että julkinen velka, joka oli 59 prosenttia suhteessa BKT:hen vuonna 2003, jäisi hieman alle perustamissopimuksessa asetetun 60 prosentin viitearvon ja olisi vuonna 2004 suunnilleen 59 prosenttia, kuten myös Unkarin viranomaiset arvioivat lähentymisohjelmassa.

PÄÄTELMÄT

Seurattuaan Unkarin julkisen talouden tilannetta ja erityisesti perustamissopimuksen 104 artiklan 2 kohdan perusteiden noudattamista komissio päätti laatia perustamissopimuksen 104 artiklan 3 kohdan mukaisen kertomuksen. Tutkittuaan kyseisessä kertomuksessa huomioon otetut merkitykselliset tekijät ja otettuaan huomioon talous- ja rahoituskomitean lausunnon komissio katsoo, että Unkarilla on liiallinen alijäämä.